Salam Aidilfitri kepada semua muslimin, muslimat – Rt. Revd Datuk Danald Jute
KUCHING: Bishop Gereja Anglikan di Sarawak dan Brunei, Rt. Revd Datuk Danald Jute mengucapkan Salam Aidilfitri, maaf zahir dan batin kepada semua umat Islam di Sarawak dengan harapan lebaran kali ini memberi seribu makna buat semua. Selain menjadi berkat bagi seluruh masyarakat Islam di Sarawak setelah sebulan mengharungi Ramadan. “Saya mewakili Uskup Anglican sekali gus mewakili seluruh umat Anglican dengan penuh syukur dan tulus ingin mengucapkan Salam Aidilfitri, Maaf Zahir dan Batin kepada saudara saudari umat Islam di Sarawak. “Kami berharap sambutan pelbagai hari perayaan boleh dijadikan platform untuk mengenali budaya dan adat resam sesama masyarakat sambil mengukuhkan ikatan persahabatan.  “Semoga ibadah dan hari suci yang kita rayakan ini menjadi berkat bagi seluruh masyarakat Sarawak,” katanya menerusi satu siaran media hari ini. “Semoga kita menggunakan peluang ini untuk berazam kekal harmoni dan menyebarluaskan keunikan yang bukan sahaja memperteguhkan lagi perpaduan antara kaum, malah menjadi penanda aras dalam mencapai matlamat sebagai negeri dan negara yang aman dan harmoni.  “Keharmonian dan kemakmuran antara kaum serta budaya menjadi pegangan kepada pandangan positif rakyat antarabangsa terhadap kita,” katanya terutamanya buat keluarga, rakan-rakan dan jiran tetangga berkumpul bersama-sama dari dekat mahupun jauh, untuk meraikan Aidilfitri dengan gaya Malaysia. Rt. Revd Datuk Danald Jute yang juga Pengerusi Persatuan Gereja-Gerja Bersatu di Sarawak mewakili umat Kristian pada masa sama, menzahirkan penghargaan dan rasa terharu atas ucapan perayaan Jumaat Agung dan Paskah baru-baru ini oleh Yang di-Pertuan Agong dan Raja Permaisuri Agong, Perdana Menteri, Premier Sarawak dan isteri. Katanya lagi, inilah sebenarnya Malaysia – meraikan bersama-sama perayaan dan menghormati kepercayaan satu sama lain. 
See author's posts
